
Tisztelt Képviselő-testület!
Tóth József várdombi lakos 2005. május 20-a óta bérli az önkormányzat tulajdonát képező 0184/10 hrsz. alatti szántó művelési ágú 5 ha 1013 m2 nagyságú földterületet (196.15 AK). 2024. évben a bérleti időtartam (20 éven túli) meghosszabbítását kérte, amelyre már a hatályos jogszabályok nem adnak lehetőséget, így új haszonbérleti szerződés megkötését javasoljuk.
Az önkormányzat vagyonáról és vagyongazdálkodásáról szóló 12/2013.(VII.17.) önkormányzati rendelet 26. §-a szerint:
„A képviselő-testület külön határozatban állapítja meg az egyes ingatlanok hasznosítására vonatkozó bérleti és használati díjakat.”
A mező- és erdőgazdasági földek forgalmáról szóló 2013. évi CXXII. törvény (a továbbiakban: földforgalmi törvény) 44. § (1)-(2) bekezdése szerint:

„44. § (1) A haszonbérleti szerződés határozott időtartamra, legalább 1 gazdasági évre, és – a (2) bekezdésben meghatározott kivételekkel – legfeljebb 20 évre köthető meg.

(2) Az erdőnek minősülő földre, illetve az engedélyezett erdőtelepítésre kijelölt földre a haszonbérleti szerződést az erdőről, az erdő védelméről és az erdőgazdálkodásról szóló 2009. évi XXXVII. törvényben foglalt eltéréssel legfeljebb a termelési időszak (vágás érettségi kor) lejártát követő 10. év végéig lehet megkötni.”

A földforgalmi törvény 49. § (1)-(1c) szerint: 

„(1) A föld haszonbérbe adása esetén a földre vonatkozó, és a haszonbérbeadó által elfogadott haszonbérleti ajánlatot egységes okiratba foglalt szerződésbe (a továbbiakban: haszonbérleti szerződés) kell foglalni, és azt a haszonbérbeadónak vagy a haszonbérlőnek – az (1c) bekezdésben foglalt kivétellel – a felek aláírásától számított 8 napon belül a mezőgazdasági igazgatási szerv részére meg kell küldeni jóváhagyás céljából.

(1a) Ha az 51. § (1) bekezdése szerinti előzetes vizsgálat eredményeként a mezőgazdasági igazgatási szerv megállapítja a szerződés közzétételre való alkalmasságát, – a 48. § (1) bekezdésében foglalt esetek kivételével – hivatalból elrendeli a szerződés közzétételét. A közzétételre való alkalmasság megállapítása nem jelenti a haszonbérleti szerződés hatósági jóváhagyását.

(1b) A mezőgazdasági igazgatási szerv az (1a) bekezdés szerinti döntését közli a haszonbérbeadóval, a haszonbérleti szerződés szerinti haszonbérlővel, valamint a haszonbérleti szerződést megküldi a föld fekvése szerint illetékes települési önkormányzat jegyzőjének. A jegyző – az e törvény végrehajtására kiadott rendeletben meghatározottak szerint – hirdetményi úton közli a haszonbérleti szerződést az e törvényen, valamint más törvényen alapuló előhaszonbérleti jog jogosultjaival.

(1c) Ha a haszonbérleti szerződés nem tartozik a mezőgazdasági igazgatási szerv jóváhagyásához kötött szerződések közé, a haszonbérleti szerződést a haszonbérbeadónak a felek aláírásától számított 8 napon belül a föld fekvése szerint illetékes települési önkormányzat jegyzője részére kell megküldeni. A jegyző – az e törvény végrehajtására kiadott rendeletben meghatározottak szerint – hirdetményi úton közli a haszonbérleti szerződést az e törvényen, valamint más törvényen vagy a megállapodáson alapuló előhaszonbérleti jog jogosultjaival.”

A korábbi haszonbérleti helyzetre tekintettel javasoljuk Tóth József várdombi lakossal történő szerződéskötést a korábbihoz hasonló tartalommal. Ám a haszonbér mértékét a korábbi 110.000,- Ft/ha/év összeggel szemben 155.000 Ft/ha/év összegben javasoljuk megállapítani, tekintettel az időközben bekövetkezett gazdasági változásokra.

A fentiekre tekintettel javasoljuk az alábbi határozati javaslat elfogadását:

H a t á r o z a t i    j a v a s l a t :

0184/10 hrsz. alatti ingatlanra vonatkozó haszonbérleti szerződés jóváhagyására
Várdomb Község Önkormányzatának Képviselő-testülete

a) Tóth József 7146 Várdomb, …szám alatti lakossal a 0184/10 hrsz.-ú szántó művelési ágú (196.15 AK) ingatlan haszonbérletére vonatkozóan az alábbi lényeges tartalmi elemekkel haszonbérleti szerződést kíván kötni:
1. határozott időidőtartamra 2025. május 1. napjától 2030. április 30. napjáig;
2. a haszonbér mértéke: 155.000,- Ft/ha/év;
3. a haszonbért évente utólag, tárgyévet követő január 31. napjáig kerül megfizetésre;
4. a haszonbér mértéke minden évben az előző év infláció mértékével emelkedik.
b) felhatalmazza a polgármestert az a) pontnak megfelelő haszonbérleti szerződés aláírására.
Határidő: 2025. április 30.
Felelős:   Dr. Tóth Korinna polgármester


    (szerződés aláírásáért)

Határozatról értesül: Tóth József

